text: Ejer genkendte sin stjålne båd i TV SYD
  03 juli 2011 kl. 08.25
  En speedbåd blev ved 18-tiden fredag aften fundet drivende rundt tom i Ho Bugt. 
  Syd- og Sønderjyllands Politi og Søværnets Operative Kommando satte en eftersøgning i gang, da man frygtede en drukneulykke indtil lørdag aften, hvor bådens ejer ringede til TV SYD, og fortalte, at båden for en uge siden blev stjålet fra havnen i Horsens.
  Ejeren Birger Christensen havde genkendt båden på et foto her på TV SYDs hjemmeside.
  Båden var for en uge siden blevet stjålet, da den var indleveret til eftersyn hos Horsens Marineservice.
  Vagtchefen hos Syd- og Sønderjyllands Politi siger, at man nu ikke længere frygter for, at der er sket en drukne-ulykke. 
  - Der mangler stadig den trailer, som tyven har stjålet sammen med båden - og vi tror at tyven har efterladt båden i vandet og er forsvundet med traileren, siger vagtchefen søndag formiddag til TV SYD.
  